РЕГЛАМЕНТ (ЕС) № 374/2014 НА ЕВРОПЕЙСКИЯ ПАРЛАМЕНТ И НА СЪВЕТА
от 16 април 2014
за намаляване или премахване на митата върху стоки с произход от Украйна
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 207, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
в съответствие с обикновената законодателна процедура,
като имат предвид, че:
(1)
Украйна е приоритетна страна партньор в рамките на Европейската политика за съседство и Източното партньорство. Съюзът се стреми към все по-тесни отношения с Украйна, надхвърлящи обикновеното двустранно сътрудничество и включващи постепенен преход към политическо асоцииране и икономическа интеграция. В тази връзка в периода 2007-2011 г. беше договорено Споразумение за асоцииране между Европейския съюз и неговите държави членки, от една страна, и Украйна, от друга страна ( „Споразумението за асоцииране“), включващо задълбочена и всеобхватна зона за свободна търговия (ЗВЗСТ), което бе парафирано от двете страни на 30 март 2012 г. Съгласно разпоредбите относно ЗВЗСТ Съюзът и Украйна следва да създадат зона за свободна търговия в рамките на преходен период от максимум 10 години, който започва от влизането в сила на Споразумението за асоцииране, в съответствие с член XXIV от Общото споразумение за митата и търговията от 1994 г.
(2)
С оглед на безпрецедентните предизвикателства пред сигурността, както и политическите и икономическите предизвикателства, пред които е изправена Украйна, и с цел подпомагане на нейната икономика, не е целесъобразно да се изчака влизането в сила на разпоредбите на Споразумението за асоцииране относноЗВЗСТ, а те следва да се приложат предварително чрез автономни търговски преференции, и следва да започне едностранно намаляване или премахване от страна на Съюза на митата върху стоки с произход от Украйна в съответствие със списъка на отстъпките, изложен в приложение I-А към Споразумението за асоцииране.
(3)
За да се избегне опасността от измами, правото да се ползват автономните търговски преференции следва да се постави в зависимост от спазване от Украйна на съответните правила за произход на продуктите и процедурите, свързани с тях, както и от участието ѝ в ефективно административно сътрудничество със Съюза. Освен това Украйна следва да се въздържа от въвеждане на нови мита или такси с равностоен ефект, на нови количествени ограничения или мерки с равностоен ефект за внос с произход от Съюза, както и от повишаване на съществуващите нива на мита или такси или от въвеждане на други ограничения.
(4)
Необходимо е да се осигури възможност за повторно въвеждане на нормалните мита по Общата митническа тарифа за всички продукти, които причиняват или заплашват да причинят сериозни затруднения на производителите от Съюза на сходни или пряко конкурентни продукти, след провеждане на разследване от страна на Комисията.
(5)
В случай на неспазване на което и да е от условията, предвидени в настоящия регламент, на Комисията следва да се предоставят изпълнителни правомощия за временно да спиране на прилагането на преференциални режим, изцяло или частично. Тези правомощияследва да бъдат упражнявани в съответствие с разпоредбите на Регламент (ЕС) № 182/2011 на Европейския парламент и на Съвета. (1)
(6)
Настоящият регламент се прилага до влизането в сила на дял IV (търговски и свързани с търговията въпроси) от Споразумението за асоцииране, или, когато е целесъобразно, до започването на временното прилагане на това споразумение и най-късно до 1 ноември 2014 г.
(7)
Предвид неотложния характер на въпроса е необходимо да се допусне изключение от осемседмичния срок, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз и към Договора за функционирането на Европейския съюз,
ПРИЕХА НАСТОЯЩИЯ РЕГЛАМЕНТ:
Член 1
Преференциален режим
Митата върху стоки с произход от Украйна се намаляват или премахват в съответствие с приложение I.
Член 2
Условия за ползването на преференциалния режим
Правото на ползване на преференциалния режим, въведен с член 1, зависи от:
а)
спазването на правилата за произход на продуктите и свързаните с тях процедури съгласно предвиденото в дял IV, глава 2, раздел 2 от Регламент (ЕИО) № 2454/93 на Комисията (2);
б)
спазването на методите на административно сътрудничество съгласно предвиденото в членове 121 и 122 от Регламент (ЕИО) № 2454/93;
в)
участието на Украйна в ефективно административно сътрудничество със Съюза, с цел да се избегне риск от измама;
г)
въздържането от страна на Украйна от въвеждане на нови мита или такси с равностоен ефект и нови количествени ограничения или мерки с равностоен ефект върху вноса с произход от Съюза, или от повишаване на съществуващите нива на мита или такси, или от въвеждане на други ограничения от 23 април 2014.
Член 3
Достъп до тарифни квоти
1. Продуктите, изброени в приложения II и III, се допускат за внос в Съюза в рамките на ограниченията на тарифните квоти на Съюза, определени в посочените приложения.
2. Тарифните квоти, посочени в параграф 1 на настоящия член, се управляват от Комисията в съответствие с членове 308а, 308б и 308в от Регламент (ЕИО) № 2454/93, с изключение на тарифните квоти за определени селскостопански продукти, посочени в приложение III към настоящия регламент.
3. Тарифните квоти за определени селскостопански продукти, посочени в приложение III към настоящия регламент, се управляват от Комисията в съответствие с правилата, определени в съответствие с член 184 от Регламент (ЕС) № 1308/2013 на Европейския парламент и на Съвета (3).
Член 4
Временно спиране
Когато Комисията установи, че са налице достатъчно доказателства за неспазване на условията, определени в член 2, тя може да приеме актове за изпълнение с цел да спре временно прилагането изцяло или частично на преференциалния режим, предвиден в настоящия регламент. Тези актове за изпълнениесе приемат в съответствие с процедурата по разглеждане, посочена в член 6, параграф 2.
Член 5
Защитна клауза
Когато вносът на продукт с произход от Украйна, включен в приложение I към настоящия регламент, причинява или застрашава да причини сериозни затруднения на производителите от Съюза на сходни или пряко конкурентни продукти, Комисията може да въведе отново нормалните мита по Общата митническа тарифа за този внос при условията и в съответствие с процедурите, установени в членове 11 и 11a от Регламент (ЕО) № 55/2008 на Съвета (4), които се прилагат mutatis mutandis.
Член 6
Процедура на комитет
1. За целите на прилагането на член 3, параграф 2 и член 4 от настоящия регламент Комисията се подпомага от Комитета по Митническия кодекс, създаден с член 248а от Регламент (ЕИО) № 2913/92 на Съвета (5).Този комитет е комитет по смисъла на Регламент (ЕС) № 182/2011.
2. При позоваване на настоящия параграф се прилага член 5 от Регламент (ЕС) № 182/2011.
Член 7
Влизане в сила и прилагане
Настоящият регламент влиза в сила в деня след публикуването му в Официален вестник на Европейския съюз.
Той се прилага до влизането в сила на дял IV от Споразумението за асоцииране или, когато е целесъобразно, до започването на временното прилагане на това споразумение и най-късно до 1 ноември 2014 г.
Комисията публикува в Официален вестник на Европейския съюз известие, в случай че настоящият регламент престане да се прилага преди посочената дата.
Настоящият регламент е задължителен в своятя цялост и се прилага пряко във всички държави членки.
Съставено в Страсбург на 16 април 2014 година.